b'\n_START_ARTICLE_\nLinjalaiva (sodank\xc3\xa4ynti)\n_START_SECTION_\nH\xc3\xb6yrylinjalaivat\n_START_PARAGRAPH_\n1820-luvulla alkoivat tulla k\xc3\xa4ytt\xc3\xb6\xc3\xb6n h\xc3\xb6yrysotalaivat. Ranskan merivoimat otti vuonna 1850 k\xc3\xa4ytt\xc3\xb6\xc3\xb6n ensimm\xc3\xa4isen h\xc3\xb6yrylinjalaivan, La Napol\xc3\xa9onin, jossa oli purjeiden ohella h\xc3\xb6yrykone ja potkurit. My\xc3\xb6s Britannian Kuninkaallinen laivasto hankki h\xc3\xb6yrylinjalaivoja. H\xc3\xb6yrylinjalaivat j\xc3\xa4iv\xc3\xa4t kuitenkin lyhytik\xc3\xa4iseksi ilmi\xc3\xb6ksi, sill\xc3\xa4 1860-luvulla k\xc3\xa4ytt\xc3\xb6\xc3\xb6n alkoivat tulla raudasta rakennetut h\xc3\xb6yrysotalaivat, jotka nopeasti osoittivat suuret puurakenteiset ja takiloidut sota-alukset vanhentuneiksi.\n_START_SECTION_\nPanssaroidut linjalaivat\n_START_PARAGRAPH_\nKeisarillisella Ven\xc3\xa4j\xc3\xa4ll\xc3\xa4 my\xc3\xb6s h\xc3\xb6yryk\xc3\xa4ytt\xc3\xb6isi\xc3\xa4 taistelulaivoja kutsuttiin laivaston tulivoimaisimpina aluksina edelleen linjalaivoiksi viel\xc3\xa4 1900-luvun alussakin._NEWLINE_Suomen kieless\xc3\xa4 linjalaiva-nimityst\xc3\xa4 on k\xc3\xa4ytetty h\xc3\xb6yryvoimalla liikkuvista 1800-luvun lopun ja 1900-luvun alun suurimmista sota-aluksista, varhaisista taistelulaivoista, jotka edelsiv\xc3\xa4t HMS Dreadnoughtista (1906) alkanutta varsinaisten taistelulaivojen aikakautta. Kehittyneemmist\xc3\xa4 Dreadnought-kauden taistelulaivoista poiketen linjalaivat (engl. pre-Dreadnought) kulkivat h\xc3\xb6yrykoneen eik\xc3\xa4 h\xc3\xb6yryturbiinin voimalla, ja niiden tykist\xc3\xb6aseistus oli kirjavaa eik\xc3\xa4 j\xc3\xa4re\xc3\xa4\xc3\xa4n tykist\xc3\xb6\xc3\xb6n painottunutta. Tsushiman taistelun kokemukset vuonna 1905 kuitenkin osoittivat, ett\xc3\xa4 modernissa meritaistelussa kevyest\xc3\xa4 ja lyhytkantamaisesta tykist\xc3\xb6st\xc3\xa4 ei ollut juurikaan hy\xc3\xb6ty\xc3\xa4. "Esi-dreadnoughtit" olivat my\xc3\xb6s hitaampia ja heikommin panssaroituja kuin dreadnought-tyyppiset taistelulaivat. T\xc3\xa4st\xc3\xa4 huolimatta linjalaivoja n\xc3\xa4htiin sotatoimissa viel\xc3\xa4 ensimm\xc3\xa4isess\xc3\xa4 maailmansodassa, vaikka ne olivat tuolloin jo pahoin vanhentuneita ja melko avuttomia suuria moderneja sotalaivoja vastaan._NEWLINE_Kaksi saksalaista pre-Dreadnought-kauden linjalaivaa, Schleswig-Holstein ja Schlesien, ottivat osaa viel\xc3\xa4 toiseen maailmansotaan. Schleswig-Holstein saapui elokuun 1939 lopussa Danzigiin virallisesti laivastovierailulle, mutta tosiasiassa tulittaakseen sodan alettua puolalaista Westerplatten linnoitusta.'